На основу члана 65. Закона о високом образовању (Службени гласник Републике Србије бр. 88/17, 27/18, 73/18, 67/19, 6/20, 11/21, 67/21, 76/23, 19/25), члана 58. Статута Универзитета у Нишу (Гласник Универзитета у Нишу бр. 8/17, 6/18, 7/18, 4/19, 3/21, 1/24, 4/24, 5/24, 1/25, 2/25), члана 87. Статута Факултета, Наставно-научно веће Филозофског факултета Универзитета у Нишу, на седници одржаној дана 24.12.2025. године, усвојило је

**ПРЕДЛОГ О Д Л У К Е**

**о изменама и допунама Статута Филозофског факултета Универзитета у Нишу**

(број:124/1-2 од 02.04.2018. год, 76/1-2-01 од 20.02.2019. год, 132/1-2 од 18.03.2020. год, 44/1-2 од 11.2.2022. год, 268/1-2 од 07.09.2022. год, 57/1-3 од 22.02.2023. год, 344/1-4-01 од 27.12.2023. год, 121/1-2-01 од 27.3.2024. год. )

**Члан 1.**

**Члан 9. мења се и гласи:**

Члан 9.

Орган управљања на Факултету је Савет Факултета.

Орган пословођења на Факултету је декан Факултета.

Стручни органи Факултета јесу: Изборно веће, Наставно-научно веће, Наставно-научно веће у проширеном саставу, Веће докторских студија, Веће департмана, Веће Центра за стране језике, Веће Центра за научноистраживачки рад, Веће Центра за образовање наставника, Веће Центра за превођење, Веће Франкофоног центра, Веће Центра за савремена филолошка проучавања младих истраживача, Веће Центра за српски језик као страни, нематерњи и завичајни језик, Веће Центра за професионално усавршавање, Веће Центра за социјалну инклузију и решавање конфликата, Веће Центра Конфучије, Веће Дигиталног архива српског усменог стваралаштва и записа на дијалекту, Веће Центра за савремена друштвено-хуманистичка истраживања, Веће Центра за турски језик и културу, Веће Центра за односе са јавношћу и промотивне активности Факултета, Веће Студентског дневног листа Факултета.

Факултет има Студентски парламент и Савет послодаваца.

Факултет има једног или више продекана и студента продекана.

**Члан 2.**

**Члан 10. мења се и гласи:**

Члан 10.

Средства за обављање делатности Факултета обезбеђују се: из средстава које обезбеђује оснивач, од школарине, донација, поклона и завештања, средстава за финансирање научноистраживачког и стручног рада, пројеката и уговора у вези са реализацијом наставе, истраживања и консултантских услуга, накнада за комерцијалне и друге услуге, оснивачких права и из уговора са трећим лицима и других извора, у складу са законом.

Факултет у правном промету са трећим лицима послује у своје име и за свој рачун.

**Члан 3.**

**Иза члана 26. додаје се нови поднаслов и нови члан који гласи:**

Микрокреденцијали

Члан

Ради стручног оспособљавања лица са стеченим средњим или високим образовањем, у складу са потребама тржишта рада, Факултет може реализовати програм образовања током читавог живота као микрокреденцијал – мали програм студија који има јасно дефинисану структуру, сврху и исходе учења и за који се издаје сертификат о завршеном микрокреденцијалу и стеченим компетенцијама.

Микрокреденцијал може се изводити у обиму од 1 до 15 ЕСПБ бодова.

Верификацију миркокреденцијала врши Национално акредитационо тело.

**Члан 4.**

**Члан 28. мења се и гласи:**

Члан 28.

Факултет своју делатност остварује кроз следеће организационе јединице:

**а) за реализацију наставе и студијских програма**:

1. департмани,

2. Центар за стране језике,

3. лекторати,

**б) за образовне и научноистраживачке програме**

1. Центар за образовање наставника,

2. Центар за превођење,

3. Центар за српски као страни, нематерњи и завичајни језик,

4. Центар за професионално усавршавање,

5. Центар за савремена филолошка проучавања младих истраживача,

6. Центар за социјалну инклузију и решавање конфликата,

7. Франкофони центар,

8. Центар Конфучије,

9. центри за научноистраживачки рад,

10. Дигитални архив српског усменог стваралаштва и записа на дијалекту,

11. Центар за савремена друштвено-хуманистичка истраживања,

12. Центар за турски језик и културу,

13. Центар за односе са јавношћу и промотивне активности Факултета,

14. Студентски дневни лист Факултета,

15. лабораторије,

16. Комисија за оцену етичности истраживања,

**в) за подршку образовној и научној делатности:**

1. Центар за унапређење квалитета,

2.Канцеларија за међународну и међуинституционалну сарадњу,

3. Канцеларија за развој каријере и подршку студентима,

4. Издавачки центар,

5. Библиотека,

6. Рачунaрски центар,

**г) за стручне пословеСекретаријат Факултета:**

1. Кабинет декана,

2. Служба за наставу и студентска питања,

3. Служба за опште и правне послове,

4. Финансијска служба,

5. Техничка служба.

**Члан 5.**

**Члан 31. мења се и гласи:**

Члан 31.

На Факултету су организовани следећи департмани:

1. Департман за филозофију,
2. Департман за историју,
3. Департман за психологију,
4. Департман за педагогију,
5. Департман за социологију,
6. Департман за социјалну политику и социјални рад,
7. Департман за комуникологију и новинарство,
8. Департман за дефектологију,
9. Департман за србистику,
10. Департман за англистику,
11. Департман за руски језик и књижевност,
12. Департман за француски језик и књижевност,
13. Департман за немачки језик и књижевност,
14. Департман за синологију.

**Члан 6.**

**Члан 33. мења се и гласи:**

Члан 33.

Департманом руководи управник кога из реда наставника департмана именује и разрешава декан Факултета на предлог Већа департмана.

Управник департмана именује се на период обављања функције у трајању од три године. Декан може разрешити управника и пре истека мандата без предлога Већа департмана уколико не извршава обавезе управника редовно и савесно.

Веће департмана именује секретара депaртмана на период од годину дана.

**Члан 7.**

**Иза члана 46. додаје се нови поднаслов и нови члан који гласи:**

**Дигитални архив српског усменог стваралаштва и записа на дијалекту**

Члан

Дигитални архив српског усменог стваралаштва и записа на дијалектује организациона јединица у којој се чува фолклорна и дијалекатска грађа у дигиталном (рачунари, екстерни хардвери, парцијално на сајту Факултета) и физичком облику.

Дигиталним архивом руководи управник, кога из реда наставника Департмана за србистику именује и разрешава декан Факултета на предлог Већа Дигиталног архива српског усменог стваралаштва и записа на дијалекту, на период од три године.

Веће Дигиталног архива именује секретара из редова наставника/сарадника Департмана за србистику на период од годину дана.

Прикупљање и депоновање, као и јавна презентација грађе (у научним радовима истраживача и на сајту Факултета) одређени су етичким аспектима и подразумевају методологију која обезбеђује слободну вољу саговорника да води разговор, сагласност за снимање материјала и одговоран однос према подацима о идентитету саговорника.

Сви аспекти рада Дигиталног архива уређују се интерним Правилником, који се усваја на седници Већа Департмана за србистику и на седници Наставно-научног већа Факултета.

**Члан 8.**

**Иза члана 46. додаје се нови поднаслов и нови члан који гласи:**

**Центар за савремена друштвено-хуманистичка истраживања**

Члан

Центар за савремена друштвено-хуманистичка истраживања је организациона јединица Факултета коју чине истраживачи, наставници и сарадници запослени на Факултету, који се организују у истраживачке групе, аплицирају за пројектна средства код домаћих и страних фондација, предлажу сарадњу са привредним субјектима, те реализују пројекте, користећи се савременим методама и приступима у друштвеним и хуманистичким наукама.

Примарни задатак Центра је заједничко, интердисциплинарно истраживање феномена на граници њихових основних научних поља, у сарадњи са колегама из земље и иностранства, у циљу даље интернационализације научних активности на Факултету. Центар обухвата све истраживаче запослене на Факултету и наставнике и сараднике који добровољно одлуче да постану чланови Центра.

Центром управаља Веће Центра, које се састоји од свих чланова Центра. Центром непосредно руководи координаторски тим, који се састоји од координатора Центра, заменика координатора Центра и секретара Центра. Најмање два члана координаторскога тима бирају се из редова истраживача запослених на Факултету. Координаторски тим именује и разрешава декан Факултета на предлог Већа Центра.

Координаторски тим именује се на период обављања функције у трајању од три године.

**Члан 9.**

**Иза члана 46. додаје се нови поднаслов и нови члан који гласи:**

**Центар за турски језик и културу**

Члан

Центар за турски језик и културу јесте организациона јединица Факултета чији је општи циљ промоција турског језика и културе, као и јачање академске, културне и научне сарадње између Републике Србије и Републике Турске. Центар ће тежити томе да постане академски и културни мост који повезује студенте, наставнике, истраживаче и ширу заједницу, подстичући интеркултурални дијалог и међусобно разумевање.

Центром руководи управник кога из редова чланова Центра именује и разрешава декан Факултета на предлог Већа Центра. Управник Центра именује се на период обављања функције у трајању од три године. Управник се стара о раду Центра и свим питањима у вези са пословањем, имплементацијом плана развоја и годишњег плана рада Центра за турски језик и културу које је усвојило Веће Центра. Управник редовно извештава Веће Центра о постигнутим резултатима. Управник припрема предлоге одлука Већа Центра које упућује Наставно-научном већу Факултета. Веће Центра именује секретара на период од годину дана. Веће Центра чине управник, продекан за међународну и међуинституционалну сарадњу и наставници туркологије.

**Члан** **10.**

**Иза члана 46. додаје се нови поднаслов и нови члан који гласи:**

**Центар за односе са јавношћу и промотивне активности Факултета**

Члан

Центар за односе с јавношћу и промотивне активности је организациона јединица Факултета, која представља основну базу за организовање и извођење обавезне стручне праксе за студенате ОАС Комуницирање и односи с јавношћу, ОАС Новинарство и МАС Комуникологија, која је предвиђена курикулима тих студијских програма.

Центар за односе с јавношћу и промотивне активности задужен је за послове интерне комуникације унутар организационих јединица Факултета и екстерне комуникације кроз сарадњу са осталим факултетима Универзитета у Нишу, установама и организацијама, као и за промотивне активности Филозофског факултета. Центар за односе с јавношћу и промотивне активности континуирано ради на изградњи позитивног имиџа Филозофског факултета у јавности и целокупне академске заједнице кроз различите промотивне активности.

Центром руководи управник кога из реда наставника Департмана за комуникологију и новинарство именује и разрешава декан Факултета на предлог Већа Департмана за комуникологију и новинарство, на период од три године. Рад Центра за односе с јавношћу и промотивне активности уређују студенти, уз координацију наставника и сарадника Департмана за комуникологију и новинарство и продекана за међународну и међуинституционалну сарадњу.

**Члан 11.**

**Иза члана 46. додаје се нови поднаслов и нови члан који гласи:**

**Студентски дневни лист Факултета**

Члан

Студентски дневни лист – СДЛ је организациона јединица Факултета која представља основну базу за организовање и извођење обавезне стручне праксе за студенате ОАС Новинарство, ОАС Комуницирање и односи с јавношћу и МАС Комуникологија, која је предвиђена курикулима тих студијских програма.

Студентски дневним листом руководи управник кога из реда наставника Департмана за комуникологију и новинарство именује и разрешава декан Факултета на предлог Већа Департмана за комуникологију и новинарство, на период од три године.

Студентски дневни лист уређују студенти, уз координацију наставника и сарадника Департмана за комуникологију и новинарство.

**Члан 12.**

**Члан 61. мења се и гласи:**

**Састав и избор чланова Савета**

Члан 61.

Савет Факултета чине представници Факултета, студената и оснивача.

Од укупног броја чланова савета факултета представници високошколске установе чине **60%\***, представници оснивача **25%\*** и представници студената 15%.

Савет Факултета чини 27 чланова:

- 16 представника Факултета, које бира Наставно-научно веће Факултета: 12 представника департмана (по један представник са сваког департмана), један представник Центра за стране језике и 3 представника ненаставног особља;

- 4 представника Студентског парламента Факултета;

- 7 представника оснивача.

**Члан 13.**

**Члан 63. мења се и гласи:**

Члан 63.

Мандат чланова Савета Факултета траје три године.

Мандат чланова Савета, представника студената траје годину дана.

Савет може пуноважно да заседа ако седници присуствује више од половине чланова Савета.

Декан и продекани Факултета присуствују седницама Савета без права одлучивања.

**Члан 14.**

**Члан 64. мења се и гласи:**

**Надлежност Савета**

Члан 64.

Савет Факултета:

1. доноси Статут Факултета, на предлог Наставно-научног већа,
2. бира и разрешава декана,
3. одлучује по жалби против првостепених одлука декана,
4. усваја финансијски план, на предлог Наставно-научног већа,
5. усваја извештај о пословању и финансијски извештај Факултета, на предлог Наставно-научног већа,
6. усваја план коришћења средстава за инвестиције, на предлог Наставно-научног већа,
7. усваја план јавних набавки на предлог декана Факултета,
8. доноси годишњи програм рада Факултета,
9. доноси општи акт о расподели сопствених прихода,
10. даје сагласност на одлуке о управљању имовином Факултета,
11. даје сагласност на расподелу финансијских средстава,
12. доноси одлуку о образовању унутрашњих организационих јединица, на предлог Наставно-научног већа Факултета,
13. бира председника Савета, и заменика председника Савета,
14. доноси одлуку о висини школарине, на предлог Наставно-научног већа,
15. подноси оснивачу извештај о пословању најмање једанпут годишње,
16. доноси општи акт о дисциплинској одговорности студената,
17. врши избор екстерног ревизора финансијског пословања Факултета,
18. усваја Стратегију обезбеђења квалитета и Акциони план за њено спровођење,
19. надзире поступање декана ради извршења акта просветног инспектора из члана 135. ст. 3. т. 5. и 6. Закона о високом образовању,
20. обавља и друге послове у складу са законом, Статутом Универзитета и овим Статутом.

Савет Факултета доноси одлуке већином гласова укупног броја чланова, а о питањима из тачака 2 и 12 овог члана тајним гласањем.

Савет може формирати помоћна тела ради разматрања и припремања појединих питања из своје надлежности.

**Члан 15.**

**Члан 68. мења се и гласи:**

Члан 68.

Декан и продекан не може бити лице које је правноснажном пресудом осуђено за кривично дело против полне слободе, фалсификовања исправе коју издаје високошкослка установа или примања мита у обављању послова у високошколској установи, односно које је правноснажном пресудом осуђено на казну затвора за друго кривично дело, као ни лице које је теже прекршило кодекс професионалне етике, које је разрешено дужности органа пословођења, за које је Агенција за борбу против корупције дала препоруку за разрешење.

Декану престаје дужност у случајевима прописаним у ставу 1 овог члана даном правоснажности пресуде, односно коначности одлуке, односно препоруке.

Декан и продекан не може бити лице изабрано, постављено или именовано на функцију у државном органу, органу локалне самоуправе, у орган политичке странке или на дужност органа пословођења предузећа или установе.

**Члан 16.**

**Члан 82. мења се и гласи:**

**СТРУЧНИ ОРГАНИ ФАКУЛТЕТА**

Члан 82

Стручни органи Факултета јесу: Изборно веће, Наставно-научно веће, Наставно-научно веће у проширеном саставу, Веће докторских студија, Веће департмана, Веће Центра за стране језике, Веће Центра за научноистраживачки рад, Веће Центра за образовање наставника, Веће Центра за превођење, Веће Франкофоног центра, Веће Центра за савремена филолошка проучавања младих истраживача, Веће Центра за српски језик као страни, нематерњи и завичајни језик, Веће Центра за професионално усавршавање, Веће Центра за социјалну инклузију и решавање конфликата, Веће Центра Конфучије, Веће Дигиталног архива српског усменог стваралаштва и записа на дијалекту, Веће Центра за савремена друштвено-хуманистичка истраживања, Веће Центра за турски језик и културу, Веће Центра за односе са јавношћу и промотивне активности Факултета, Веће Студентског дневног листа Факултета.

Стручни органи Факултета у свом раду придржавају се кодекса професионалне етике Универзитета у Нишу.

**Члан 17.**

**Члан 85. мења се и гласи:**

**Наставно-научно веће Факултета**

Члан 85.

Наставно-научно веће Факултета чине представници свих департмана Факултета и Центра за стране језике. Већа департмана и Веће Центра за стране језике бирају по три представника.

Управник већа департмана и Већа Центра за стране језике је обавезно члан Наставно-научног већа Факултета, док остале чланове по броју и структури из става 1. овог члана, бирају већа департмана.

Број представника Департмана у Наставно-научном већу може бити мањи од три ако на датом департману има мање од три наставника.

Декан и продекани су чланови Наставно-научног већа Факултета по функцији.

Чланови Наставно-научног већа су и представници студената, које бира Студентски парламент у складу са Законом, водећи рачуна о сразмерној заступљености мање заступљеног пола и студената уписаних по афирмативним мерама.

Студентски парламент на почетку сваке школске године доставља декану Факулета списак представника студената који чине 20% састава Већа и води рачуна о константности броја чланова предлагањем нових представника у случају престанка статуса студента.

При расправљању и одлучивању о питањима од значаја за студенте, а посебно оним која се односе на осигурање квалитета наставе, правила студија, план рада, календар рада, уписну политику факултета, реформу студијских програма, анализу ефикасности студирања и утврђивање броја ЕСПБ бодова, измена и допуна Статута, предлагање кандидата за орган пословођења и предлагање финансијског плана Факултета, у раду Наставно-научног већа Факултета учествују представници студената и тада они улазе у састав укупног броја чланова Наставно-научног већа Факултета.

**Члан 18.**

**Члан 86. мења се и гласи:**

Члан 86.

Председник Наставно-научног већа Факултета је декан, а у његовом одсуству седницама већа председава продекан кога одреди декан Факултета.

Чланови Наставно-научног већа бирају се на период од три године.

Мандат представника студената траје годину дана, а престаје и престанком статуса студента на студијском програму који остварује на Факултету.

**Члан 19.**

**Члан 87. мења се и гласи:**

Наставно-научно веће Факултета:

1. утврђује предлог Статута Факултета Савету Факултета,
2. утврђује предлог финансијског плана Факултета Савету Факултета,
3. утврђује предлог извештаја о пословању и финансијског извештаја Факултета Савету Факултета,
4. утврђује предлог плана коришћења средстава за инвестиције Факултета Савету Факултета,
5. утврђује предлог плана јавних набавки Факултета Савету Факултета,
6. утврђује предлог годишњег извештаја о раду Факултета и годишњег плана рада Факултета Савету Факултета,
7. бира представнике Факултета за Савет Факултета, Савет Универзитета и Сенат Универзитета, за Научно-стручно веће за друштвено-хуманистичке науке Универзитета, за Етички комитет Универзитета у Нишу,
8. утврђује предлог висине школарине Савету Факултета,
9. утврђује предлог студијских програма основних академских студија, мастер академских студија и докторских академских студија департмана у саставу Факултета,
10. утврђује предлог броја студената за упис у прву годину основних академских студија, мастер академских студија и докторских академских студија, чије се образовање финансира из буџета и самофинансирајућих,
11. доноси наставни план и програм других облика стручног образовања и усавршавања,
12. за сваку школску годину утврђује распоред часова, предавања и вежби на основним академским студијама, мастер академским студијама и докторским академским студијама,
13. доноси одлуку о усвајању плана извођења наставе и оптерећења наставника и сарадника,
14. доноси програм научних истраживања Факултета,
15. усваја извештај комисије за контролу квалита о самовредновању,
16. утврђује предлог комисије за оцену научне заснованости предложене теме докторске дисертације,
17. доноси одлуку о усвајању извештаја комисије за оцену научне заснованости теме докторске дисертације и утврђује предлог о именовању ментора,
18. доноси одлуку о продужењу рока за израду и одбрану докторске дисертације,
19. доноси прелог одлуке о образовању комисије за оцену и одбрану урађене докторске дисертације,
20. доноси одлуку о усвајању извшетаја комисије о урађеној докторској дисертацији,
21. доноси правилнике о раду организационих јединица,
22. утврђује мере за подстицање развоја изразито успешних и даровитих студената,
23. најмање једном годишње разматра извештај о остваривању програма научних истраживања који доноси Факултет,
24. разматра и припрема предлоге о питањима о којима одлучује Савет Факултета,
25. доноси одлуку о позивању истакнутих стручних и научних радника,
26. на предлог већа департмана доноси одлуку о избору сарадника ван радног односа (демонстратора и сл.),
27. делегира наставнике и сараднике Факултета за стручна удружења и чланове органа Универзитета,
28. сагласно важећим прописима и предлогу већа департмана, доноси одлуку о одобравању плаћеног одсуства и неплаћеног одсуства наставницима и сарадницима,
29. на предлог већа департмана именује рецензенте за писање рецензија рукописа и усваја рецензије рукописа,
30. разматра и доноси одлуке о захтевима студената из делокруга свог рада,
31. доноси одлуку о формирању Комисије за избор у истраживачко звање,
32. доноси одлуку о избору у звање истраживач-приправник и истраживач сарадник,
33. обавља и друге послове утврђене Законом и Статутом Факултета.

Наставно-научно веће Факултета о питањима из своје надлежности одлучује већином гласова од укупног броја чланова већа.

**Члан 20.**

**Иза члана 87. додаје се нови поднаслов и нови члан који гласи:**

**Наставно-научно веће Факултета у проширеном саставу**

Члан

Наставно-научно веће Факултета **у проширеном саставу** чине сви наставници Факултета у радном односу са пуним радним временом на Факултету.

Декан и продекани су чланови Наставно-научног већа Факултета у проширеном саставу по функцији.

Чланови Наставно-научног већа у проширеном саставу су и представници студената, које бира Студентски парламент. Представници студената чине 20% укупног броја чланова Наставно-научног већа у проширеном саставу

Мандат представника студената траје годину дана, а престаје и престанком статуса студента на студијском програму који остварује на Факултету.

Наставно-научно веће Факултета у проширеном саставу:

1. утврђује предлог кандидата за ректора Универзитета,
2. утврђује предлог кандидата за избор декана Факултета,
3. покреће поступак за разрешење ректора Универзитета и декана Факултета,
4. из реда редовних професора даје мишљење о испуњености услова за продужење радног односа наставника који је навршио 65 година живота,
5. утврђује предлог за стицање научних звања , на предлог Већа департмана, Већа центра за стране језике и Центра за савремена друштвено-хуманистичка истраживања,
6. доноси одлуку о формирању комисије за избор у научно звање,
7. доноси предлог одлуке о избору у научна звања.

Наставно-научно веће Факултета у проширеном саставу одлучује већином од укупног броја чланова већа.

**Члан 21.**

**Члан 88. мења се и гласи:**

**Веће докторских студија**

Члан 88.

Веће докторских студија чине наставници који учествују у реализацији студијских програма докторских академских студија на Факултету, и то по један или два представника Већа департмана и Центра за стране језике који учествују у реализацији студијских програма.

Чланови Већа докторских студија бирају се на време од три године.

**Члан 22.**

**Члан 91. мења се и гласи:**

**Веће департмана**

Члан 91.

Веће департмана чине сви наставници који су у радном односу на Факултету, а распоређени су на департману.

Веће департмана обавља следеће послове:

1. припрема предлог студијских програма основних академских студија, мастер академских студија и докторских академских студија за Наставно-научно веће Факулета,
2. утврђује предлог расподеле часова предавања и вежби наставника и сарадника департмана за текућу школску годину,
3. утврђује предлог наставног плана и програма сталног стручног образовања и усавршавања,
4. утврђује предлог програма научних истраживања,
5. предлаже мере за подстицање развоја изразито успешних и даровитих студената,
6. најмање једном годишње разматра извештај о остваривању програма научних истраживања департмана,
7. предлаже упућивање позива истакнутим стручним и научним радницима,
8. предлаже штампање уџбеника и других публикација,
9. бира представнике Већа департмана за Наставно-научно веће, предлаже наставнике и сараднике Факултета за Савет Факултета, стручна удружења и чланове стручних органа и тела Универзитета,
10. разматра успех студената департмана,
11. даје предлоге о одобравању плаћеног и неплаћеног одсуства наставницима и сарадницима,
12. даје предлоге за именовање комисија за избор наставника и сарадника,
13. даје сагласност на извештај комисије о избору наставника и сарадника,
14. даје предлог оцена за изборе наставника и то:
    * оцене резултата научноистраживачког рада кандидата,
    * оцене ангажовања кандидата у развоју наставе и развоју других делатности Факултета,
    * оцене резултата педагошког рада кандидата,
    * оцене резултата које је кандидат постигао у обезбеђивању научно-наставног, подмлатка и
    * оцене приступног предавања кандидата који се први пут бирају у наставничко звање,
15. предлаже тему, чланове Комисије, време и место oдржавања приступног предавања за кандидате који се први пут бирају у наставничко звање,
16. у вези са докторским дисертацијама:
    * разматра пријаву теме докторске дисертације, даје мишљење о испуњености услова за пријаву теме докторске дисертације и о усклађености теме докторске дисертације са предметом научне области, и даје мишљење о саставу Комисије за оцену научне заснованости теме докторске дисертације,
    * разматра извештај Комисије за оцену научне заснованости теме дисертације, даје мишљење Наставно-научном већу о усвајању предложене теме докторске дисертације и предлаже ментора,
    * разматра испуњеност услова за одбрану докторске дисертације и даје мишљење Наставно-научном већу чланове комисије за оцену и одбрану докторске дисертације,
    * разматра извештај о урађеној докторској дисертацији и даје мишљење Наставно-научном већу о усвајању извештаја и давању сагласности за одбрану докторске дисертације,
17. одобрава тему за израду мастер рада, именује ментора и образује комисију за одбрану и оцену мастер рада,
18. именује комисију за еквиваленцију студијских програма, признавању испуњености обавеза и положених испита, као и о стеченом укупном броју ЕСПБ бодова,

19. утрвђује предлог Комисије за избор у научно и истраживачко звање,

20. утрвђује предлог одлуке о избору у звање истраживач-приправник и истраживач сарадник,

21. утрвђује предлог одлуке о избору у научна звања,

22. доставља образложени предлог за продужење радног односа сарадницима изабраним у звање сарадник у настави,

23. доставља предлог одлуке за продужење ангажовања сараднка ван радног односа (демонстратора и сл.),

1. обавља и друге послове у складу са Законом и Статутом.

О питањима из своје надлежности Веће департмана одлучује већином гласова од укупног броја присутних чланова Већа департмана. Услов за рад и доношење одлука на седници је присуство више од половине од укупног броја чланова.

Седницама Већа департмана председава управник департмана, а у његовом одсуству наставник кога он одреди.

Одлуке, предлоге, мишљења и закључке потписује управник, које се након тога достављају Наставно-научном већу Факултета, односно надлежним органима и службама Факултета.

Записник о раду Већа департмана води секретар департмана.

**Члан 23.**

**Иза члана 102. додаје се нови поднаслов и нови члан који гласи:**

**Веће Дигиталног архива српског усменог стваралаштва и записа на дијалекту**

Члан

Веће Дигиталног архива српског усменог стваралаштва и записа на дијалекту (ДАСУСЗД)чини четворо наставника и сарадника који се бирају на предлог Већа Департмана за србистику и један члан из редова особља Рачунарског центра (на предлог Рачунарског центра). Радом Већа руководи управник Дигиталног архива, а у његовом одсуству наставник кога он одреди.

Веће Дигиталног архива одлучује о чувању и проширењу фолклорне и дијалекатске грађe у дигиталном (рачунари, екстерни хардвери, парцијално на сајту Факултета) и физичком облику. О питањима из своје надлежности Веће Дигиталног архива одлучује већином гласова присутних, с тим што седници мора да присуствује више од половине од укупног броја чланова.

Одлуке потписује управник Дигиталног архива и доставља их Наставно-научном већу Факултета и надлежним органима Факултета.

**Члан 24.**

**Иза члана 102. додаје се нови поднаслов и нови члан који гласи:**

Веће Центра за савремена друштвено-хуманистичка истраживања

Члан

Веће Центра за савремена друштвено-хуманистичка истраживања чине сви истраживачи запослени на Факултету као и наставници и сарадници који добровољно одлуче да постану чланови Центра. Веће доноси годишњи План рада Центра и подноси годишњи Извештај о раду декану Факултета. Главне активности Центра су заснивање интердисциплинарних истраживачких активности, сарадња са колегама у земљи и иностранству, пројектне апликације код домаћих и страних фондера, те сарадња са привредом.

Радом Већа руководи координатор Центра, а у његовом одсуству заменик координатора или други истраживач кога координатор одреди.

Веће Центра одлучује о свим питањима која се тичу припреме, организације и реализације програма из става 1 овог члана.

О питањима из своје надлежности Веће Центра одлучује већином гласова присутних, с тим што седници мора да присуствује више од половине од укупног броја чланова.

Одлуке потписује координатор Центра и доставља их Наставно-научном већу Факултета и надлежним органима Факултета.

**Члан 25.**

**Иза члана 102. додаје се нови поднаслов и нови члан који гласи:**

**Веће Центра за турски језик и културу**

Члан

Веће Центра чине продекан за међународну и међуинституционалну сарадњу и наставници туркологије.

Центром руководи управник кога из редова чланова Центра именује и разрешава декан Факултета на предлог Већа Центра. Управник Центра именује се на период обављања функције у трајању од три године. Административна и техничка подршка обезбеђује се преко служби Факултета и Канцеларије за међународну и међуинституционалну сарадњу.

**Члан 26.**

**Иза члана 102. додаје се нови поднаслов и нови члан који гласи:**

**Веће Центра за односе са јавношћу и промотивне активности Факултета**

Члан

Центар за односе с јавношћу и промотивне активности има Веће Центра које чине сви наставници Департмана за комуникологију и новинарство.

Веће Центра заседа по потреби, а најмање једном месечно, уживо или, по потреби на е-седници, а о раду Већа, биће вођена и одговарајућа документација.

Веће Центра може радити, разматрати тачке дневног реда и одлучивати (кворум), ако седници Већа присуствује већина од укупног броја чланова Већа центра.

Веће Центра за односе с јавношћу и промотивне активности, одлуке и предлоге одлука усваја апсолутном већином, односно већином гласова укупног броја чланова Већа.

Веће Центра разматра и усваја одлуке, односно предлоге одлука о: реализацији редовних активности Центра; плану развоја Центра; годишњем плану рада и годишњем извештају о раду Центра и другим важним питањима која се односе на организацију рада и реализацију редовних и ванредних активности Центра.

Веће центра усваја одлуке, предлоге одлука Већу департмана у чијем је саставу и предлоге одлука Наставно-научном већу факултета. Врсте и природу одлука које усваја Веће Центра за односе с јавношћу и промотивне активности, биће спецификовани одговоарајућим Правилником, односно нормативним актима Филозофског факултета.

Веће Центра за односе с јавношћу и промотивне активности, може заседати и у проширеном саставу, у којем ће чланови бити и представници студената све три студијске групе Департмана,, којима ће мандат верификовати Веће Департмана за комуникологију и новинарство. О критеријумима избора, дужини мандата и начину учешћа у Већу центра, одлучиваће Веће Департмана за комуникологију и новинарство. Према потреби и уз одобрење Већа центра, координатори могу бити бирани и из редова студената, чланова Већа центра у проширеном саставу.

Већем Центра за односе с јавношћу и промотивне активности, председава управник Центра.

**Члан 27.**

**Иза члана 102. додаје се нови поднаслов и нови члан који гласи:**

**Веће Студентског дневног листа Факултета**

Члан

Веће Студентског дневног листа чине наставници Департмана за комуникологију и новинарство који су изабрани у координациони тим СДЛ-а од стране Већа Департмана за комуникологију и новинарство и Наставно научног већа Филозофског факултета и који учествују у организацији и реализацији наставе стручне праксе, као и представници студената ангажованих у раду редакције.

Веће СДЛ-а: разматра и усваја план активности и годишњи извештај о раду; одлучује о питањима у вези са организацијом праксе и ангажовањем студената; даје предлоге за унапређење рада и развоја СДЛ-а.

Веће заседa по потреби, најмање два пута годишње, а о раду се води записник.

**Члан 28.**

**У члану 112. став 5. мења се и гласи:**

**Услови за избор наставника**

Члан 112. ст. 5.

У звање **наставник страног језика** на нематичним департманима може бити изабрано лице које има стечено високо образовање другог степена, објављене стручне радове у одговарајућој области и способност за наставни рад.

**Члан 29.**

**Члан 113. мења се и гласи:**

**Стицање звања наставника и заснивање радног односа**

Члан 113.

Факултет расписује конкурс за стицање звања и заснивање радног односа наставника за уже научне области утврђене општим актом Универзитета.

Факултет је дужан да конкурс распише најкасније шест месеци пре истека времена на које је наставник биран и да га оконча у року од девет месеци од дана расписивања конкурса.

Наставник из става 2. овог члана задржава звање и продужава му се радни однос до окончања благовремено покренутог конкурса из става 1. овог члана.

Универзитет врши избор у сва звања наставника, на предлог Факултта.

Предлог Факултета за избор наставника у смислу члана 75. ст. 2 Закона о високом образовању, садржи:

1. текст конкурса,
2. пријаве учесника конкурса,
3. извештај комисије о пријављеним кандидатима на конкурсу,
4. приговоре на извештај комисије ако их је било,
5. одговор комисије на приговоре,
6. оцену резултата научног, истраживачког рада кандидата,
7. оцену ангажовања кандидата у развоју наставе и развоју других делатности високошкоске установе,
8. оцену резултата педагошког рада кандидата,
9. оцену резултата које је кандидат постигао у обезбеђивању научно-наставног подмлатка,
10. оцену приступног предавања кандидата који се први пут бирају у наставничко звање,
11. предлог Изборног већа.

Начин и поступак заснивање радног односа и стицања звања наставника уређују се општим актом Универзитета.

**Члан 30.**

**Члан 119. мења се и гласи:**

**Професор емеритус**

Члан 119.

Универзитет може, на предлог факултета или друге високошколске јединице, доделити звање професора емеритуса редовном професору у пензији, пензионисаном у претходне две школске године, који има најмање 20 година радног стажа на универзитету, који се посебно истакао својим научним, односно уметничким радом, стекао међународну репутацију и постигао резултате у обезбеђивању наставно-научног, односно наставно-уметничког подмлатка у области за коју је изабран, и то најмање три менторства на докторским дисертацијама, као и да је био руководилац најмање два научна пројекта.

Професор емеритус може учествовати у извођењу свих облика наставе на академским студијама другог и трећег степена, бити ментор и члан комисија у поступку израде и одбране докторских дисертација, бити члан комисије за припремање предлога за избор наставника универзитета и учествовати у научноистраживачком раду.

Поступак и услови доделе звања и права лица из става 1. овог члана ближе се уређују општим актом универзитета, а у складу са минималним условима за избор у звања наставника.

Поступак за доделу звања професор емеритус покреће високошколска установа у којој је лице провело најмање десет година у радном односу са пуним радним временом.

Права и обавезе лица које је изабрано у звање из става 1. овог члана уређују се уговором о ангажовању за извођење наставе. Укупан број професора емеритуса ангажованих у настави не може бити већи од 3% од укупног броја наставника универзитета.

Накнада за рад професора емеритуса, који изводи наставу на мастер академским студијама и докторским студијама исплаћује се под истим условима као и лицима из члана 93. став 2. Закона о високом образовању.

Члан САНУ у радном саставу, који је пре пензионисања имао наставно или научно звање, може учествовати у извођењу свих облика наставе на докторским академским студијама, бити ментор и члан комисија у поступку израде и одбране докторске дисертације, бити члан комисије за припремање предлога за избор наставника универзитета и учествовати у научноистраживачком раду.

**Члан 31.**

**Иза члана 121. додаје се нови наслов и нови члан:**

**ЗВАЊА ИСТРАЖИВАЧА**

Члан

Звања истраживача јесу: истраживач-приправник, истраживач-сарадник.

Истраживачи са научним звањем јесу: научни сарадник, виши научни сарадник и научни саветник.

Избор у звања истраживача спроводи се под условима и на начин предвиђен законом којим се уређује научноистраживачка делатност (Закон о науци и истраживањма), а заснивање радног односа врши се у складу са законом којим се уређују радни односи (Закон о раду).

Правилником о поступку стицања истраживачких и научних звања на Факултету ближе се уређују: поступак подношења пријаве за стицање истраживачких и научних звања, формирање комисије за стицање истраживачких и научних звања, утврђивања предлога на Наставно-научном већу Факултета, достављање предлога одговарајућем матичном научном одбору и Комисији за стицање научних звања и друга питања која су од значаја за стицање истраживачких и научних звања.

**Члан 32.**

**Иза члана 121. додаје се нови поднаслов и нови члан:**

**Истраживачка звања**

Члан

**Звање истраживач – приправник** стиче кандидат који има завршен други степен академских студија који му омогућава упис на докторске академске студије, са просечном оценом најмање осам (8,00) и има уписане докторске студије. Истраживач – приправник бира се на период од три године, а звање стиче одлуком научног већа института, односно наставно-научног већа факултета.

**Звање истраживач – сарадник** може стећи кандидат који је у статусу студента докторских академских студија, има пријављену тему докторске дисертације, а који је претходне степене студија завршио са укупном просечном оценом најмање осам (8,00), бави се научноистраживачким радом и има бар један објављен рецензиран научни рад. Истраживач – сарадник бира се на период од четири године, без права на реизбор, а звање стиче одлуком научног већа института или наставно-научног већа факултета, на основу извештаја комисије коју је то веће именовало.

Најмања просечна оцена из ст. 1. и 2. овог члана мора се остварити на сваком од претходних нивоа студија појединачно.

Истраживач – сарадник је у обавези да у року утврђеном прописима о високом образовању заврши докторске академске студије и има објављене научне радове.

**Члан 33.**

**Иза члана 121. додаје се нови поднаслов и нови члан:**

**Научна звања**

Члан

**Звање научни сарадник** може стећи истраживач који има академски назив доктора наука и објављене и рецензиране научне радове и друге научноистраживачке резултате и који укупним научним радом показује да је оспособљен за самосталан научноистраживачки рад. Категорије научноистраживачких резултата су: 1) монографије; 2) поглавља у књигама, односно чланци у тематским зборницима радова; 3) научни чланци у часописима међународног и националног значаја; 4) техничка решења; 5) патенти; 6) научни радови саопштени на научним скуповима, објављени у целини или изводима; 7) научне критике и полемике, прикази, преводи, односно лексикографаске одреднице.

**Звање виши научни сарадник** може стећи истраживач који има академски назив доктора наука, објављене и рецензиране научне радове и друге научноистраживачке резултате и који квалитетом научноистраживачког рада доприноси развоју одговарајуће научне области. Категорије научноистраживачких резултата су: 1) монографије међународног и националног значаја; 2) поглавља у књигама, односно чланци у тематским зборницима радова међународног и водећег националног значаја; 3) научни чланци у часописима међународног и водећег националног значаја; 4) техничка решења; 5) патенти; 6) научни радови саопштени на научним скуповима међународног и водећег националног ранга, објављени у целини или изводима; 7) научне критике и полемике, прикази, преводи, односно лексикографске одреднице; 8) цитираност; 9) међународна сарадња; 10) руковођење подпројектима или пројектним задацима.

**Звање научног саветника** може стећи истраживач који има академски назив доктора наука и објављене и рецензиране научне радове и друге научноистраживачке резултате и који је квалитетом научноистраживачког рада остварио значајан утицај на развој одговарајуће научне области. Категорије научноистраживачких резултата су: 1) монографије водећег међународног, међународног и водећег националног значаја; 2) поглавља у књигама, односно чланци у тематским зборницима радова водећег међународног значаја, међународног значаја и водећег националног значаја; 3) научни чланци у часописима водећег међународног, међународног ранга и водећег националног ранга; 4) техничка решења; 5) патенти; 6) научни радови саопштени на научним скуповима међународног и водећег националног ранга, објављени у целини или изводима; 7) научне критике и полемике, прикази, преводи, односно лексикографске одреднице; 8) цитираност; 9) међународна сарадња; 10) руковођење подпројектима или пројектним задацима; 11) руковођење пројектима или учешће у научном раду са кандидатима који реализују своје докторске дисертације.

**Члан 34.**

**Члан 123. мења се и гласи:**

**Услови за избор у звања сарадника**

Члан 123.

Факултет бира у звање **сарадника у настави** на студијама првог степена студента докторских академских студија, мастер академских, или специјалистичких студија, који је сваки од претходних степена студија завршио са укупном просечном оценом најмање осам (8).

Са лицем из става 1 овог члана декан Факултета закључује Уговор о раду на период од годину дана, уз могућност продужења уговора два пута по једну годину у току трајања студија, без поновног расписивања конкурса, а најдуже до краја школске године у којој се студије завршавају.

Факултет бира у звање **асистента** студента докторских студија који је сваки од претходних нивоа студија завршио са укупном просечном оценом најмање осам (8) и који показује смисао за наставни рад.

Под условима из става 1 овог члана Факултет може изабрати у звање асистента и магистра наука, коме је прихваћена тема докторске дисертације.

Са лицем изабраним у звање асистента декан Факултета закључује Уговор о раду на период од три године, са могућношћу продужења два пута по три године. Могућност продужења уговора односи се и на асистенте који су стекли научни назив доктора наука.

Факултет бира у звање **асистента са докторатом** лице које је стекло научни назив доктора наука и које показује смисао за наставни рад.

Са лицем изабраним у звање асистента са докторатом закључује се уговор о раду на период од три године, са могућношћу продужења за још два пута по три године.

Уговор из става 2. овог члана закључује декан Факултета.

Факултет бира у звање **лектора** страног језика лице које има одговарајуће високо образовање, просечну оцену најмање 8, које у потпуности влада тим страним језиком и има смисла за наставни рад.

Са лицем из става 1 овог члана закључује се уговор о раду на период од четири године, са могућношћу продужења.

Факултет бира у звање **вишег лектора** страног језика лице које има одговарајуће високо образовање, просечну оцену најмање 8, које у потпуности влада тим страним језиком, има смисла за наставни рад, дугогодишње искуство у настави на Факултету, и има објављене стручне односно научне радове.

Са лицем из става 1 овог члана закључује се уговор о раду на период од четири године, са могућношћу продужења.

У звање **страног лектора** може бити изабран кандидат који има одговарајуће високо образовање из области филологије, који у потпуности влада датим страним језиком и изворни је говорник страног језика. Одлуку о избору страног лектора доноси Наставно-научно веће на предлог Већа департмана, за једну школску годину.

**Члан 35.**

**Члан 124. мења се и гласи:**

Члан 124.

Факултет може изабрати у звање сарадника ван радног односа **студента демонстратора** за помоћ у настави на студијама првог степена, студента основних, мастер или докторских студија, под условом да на основним студијама освоји најмање 120 ЕСПБ бодова, са укупном просечном оценом најмање 8 (осам).

Одлуку о избору студента демонстратора на предлог Већа департмана или Већа Центра за стране језике доноси Наставно-научно веће Факултета.

Са лицем из става 1 и 2 овог члана закључује се уговор о ангажовању у трајању од најдуже једне школске године, са могућношћу продужења за још једну школску годину, без поновног расписивања конкурса.

**Члан 36.**

**Члан 129. мења се и гласи:**

**Плаћено одсуство**

Члан 129

Наставном особљу после пет година рада проведених у настави на Факултету може се одобрити плаћено одсуство у трајању до једне школске године ради стручног усавршавања и истраживања, у складу са Статутом Факултета.

Услови и начин одобравања плаћеног одсуства ближе су одређени Правилником о раду Факултета.

**Члан 37.**

**Члан 130. мења се и гласи:**

**Мировање радног односа и изборног периода**

Члан 130.

Наставнику и сараднику који се налази на одслужењу војног рока, породиљском одсуству, одсуству са рада ради неге детета, одсуству са рада ради посебне неге детета или друге особе, боловању дужем од шест месеци**,** боловању ради одржавања трудноће, одсуству са рада ради именовања и постављења у државним органима и организацијама, изборни период и радни однос се продужава за то време на лични захтев.

**Члан 38.**

**Члан 133. мења се и гласи:**

**Продужење радног односа наставнику који је испунио услове за пензију**

Члан 133.

Редовном професору који је на крају школске године у којој је навршио 65 година живота и најмање 15 година стажа осигурања, уколико постоји потреба за наставком рада, може се продужити радни однос до краја школске године у којој навршава 70 година живота, у складу са општим актом Универзитета.

Наставнику из става 1. овог члана може се продужити радни однос ако има најмање 20 година радног искуства у високом образовању и ако је након стицања звања редовног професора остварио резултате у научном раду, односно у уметничком стваралаштву и у развоју научно-наставног, односно уметничко-наставног подмлатка на факултету који су потребни за избор у звање редовног професора, у складу с општим актом Универзитета, донетим сагласно минималним условима за избор у звања наставника које доноси Национални савет за високо образовање.

**Члан 39.**

**Испред члана 136. додаје се поднаслов:**

**Степени студија.**

**Члан 40.**

**Члан 137. мења се и гласи:**

**Кратки програм студија**

Члан 137.

Ради стручног оспособљавања лица са стеченим средњим образовањем за укључивање у радни процес, Факултет може да изводи кратки програм студија који има јасно дефинисану структуру, сврху и исходе учења и за који се издаје сертификат о завршеном кратком програму студија и стеченим компетенцијама.

Кратки програм студија, исход учења, начин остваривања програма и изглед сертификата о завршеном кратком програму уређује се одлуком Наставно-научног већа Факултета.

Кратки програм студија може се изводити у обиму од 30 до 60 ЕСПБ бодова.

Верификацију кратког програма студија врши Национално акредитационо тело.

**Члан 41.**

**Члан 147. мења се и гласи:**

Члан 147.

Сваки предмет из студијског програма, или кратког програма студија, односно микрокреденцијала исказује се бројем одговарајућих ЕСПБ бодова, а обим програма се изражава збиром ЕСПБ бодова.

Сваки предмет студијских програма исказан је бројем ЕСПБ бодова, а обим студија представља укупан збир ЕСПБ бодова које студент стиче завршетком студијског програма.

Обим од 60 ЕСПБ бодова у току једне школске године исказује просечно укупно ангажовање студента у обиму 40-часовне радне недеље током једне школске године.

Укупно ангажовање студента састоји се од активне наставе (предавања, вежбе, практикуми, семинари), самосталног рада, колоквијума, испита, израде завршних радова, добровољног рада у локалној заједници и других видова ангажовања.

Добровољни рад је рад студента без накнаде, који организује Факултет на пројектима од значаја за локалну заједницу који се вреднује у систему високог образовања. Услове, начин организовања и вредновање добровољног рада уређује Факултет својим општим актом.

Укупан број часова активне наставе на студијским програмима који се реализују на Факултету не може бити мањи од 600 часова у току школске године, нити већи од 28 часова недељно на студијама првог степена, односно 24 часа недељно на студијама другог степена.

**Члан 42.**

**Члан 173. мења се и гласи:**

**Конкурс за упис на студије**

Члан 173

На предлог Наставно-научног већа Факултета, Сенат Универзитета доноси одлуку о расписивању конкурса за упис на студије за наредну школску годину.

Конкурс садржи: број студената за сваки студијски програм, услове за упис, мерила за утврђивање редоследа кандидата, поступак спровођења конкурса, рокове за пријављивање кандидата, начин и рокове за подношење жалбе на утврђени редослед, као и висину школарине коју плаћају студенти који се сами финансирају.

Конкурс се објављује најкасније четири месеца пре почетка школске године.

Конкурс за докторске студије које се организују у оквиру међународних пројеката у складу са Законом о потврђивању Споразума између Републике Србије и Европске уније о учешћу Републике Србије у програму Европске уније Хоризонт Европа - оквирном програму за истраживање и иновације ("Службени гласник РС - Међународни уговори", број 1/23), расписује се у складу са роковима и условима прописаним програмским документима Хоризонт Европа, односно роковима и условима одговарајућег пројекта у оквиру којег се реализују студије, а студенти уписани по тим конкурсима не улазе у број студената чије се студије финансирају из буџета Републике.

**Члан 43.**

**Члан 176. мења се и гласи:**

Члан 176.

На основу критеријума из конкурса, Факултет сачињава ранг-листу пријављених кандидата.

Редослед кандидата за упис на студије првог степена утврђује се на основу општег успеха постигнутог у средњем образовању у четворогодишњем трајању и на матурским испитима, резултата испита за проверу посебних знања, склоности и способности уколико је такав испит предвиђен, и по потреби на основу успеха на националним и интернационалним такмичењима, у складу са општим актом Факултета.

Кандидати са средњим образовањем у четворогодишњем трајању, стеченим по прописима који су важили до ступања на снагу и почетка примене прописа којима се уређује општа, стручна и уметничка матура, рангирају се на основу општег успеха постигнутог у средњем образовању у четворогодишњем трајању и на основу резултата пријемног испита.

Право уписа на студије првог степена стиче кандидат који је на ранг-листи рангиран у оквиру одобреног броја студената.

Приликом сачињавања ранг листе пријављених кандидата за упис на студије високошколска установа прво врши рангирање кандидата који први пут уписују студије на том степену студија и тој високошколској установи, а затим се врши рангирање осталих кандидата.

Упис кандидата по афирмативним мерама и кандидата који припадају другим посебним категоријама учесника конкурса, врши се у складу са Стручним упутством које доноси министар.

**Члан 44.**

**Члан 185. мења се и гласи:**

**Мировање права и обавеза студената**

Члан 185.

Студенту се, на лични захтев, одобрава мировање права и обавеза, у случају теже болести, упућивања на стручну праксу у трајању од најмање шест месеци, одслужења и дослужења војног рока, неге детета до годину дана живота и посебне неге која траје дуже од дететове прве године живота, одржавања трудноће, студенткињи која је у поступку биомедицински помогнутог оплођења.

Студенту се може одобрити статус мировања и у случају ванредних околности које онемогућавају редовно извршавање студијских обавеза, као што су обуставе наставе, блокаде наставних и административних просторија или други облици прекида у раду Факултета, а који нису настали кривицом студента. и у другим случајевима који могу бити предвиђени општим актом Факултета

Студент који је био спречен да полаже испит због болести или одсуства због стручног усавршавања у трајању од најмање три месеца, може полагати испит у првом наредном року.

**Члан 45.**

**Члан 196. мења се и гласи:**

Члан 196

Факултет води прописану евиденцију у папирном или електронском облику, на српском језику, ћириличним писмом, у складу са Законом.

Сви видови прикупљања, обраде, објављивања и коришћења података спроводе се у складу са законом којим се уређује заштита података о личности и Законом о високом образовању.

Факултет води: матичну књигу студената, евиденцију о издатим дипломама и додацима диплома, евиденцију о запосленима и записник о полагању испита.

Факултет води и евиденцију о полазницима и издатим сертификатима о завршеном кратком програму студија, односно микрокреденцијалу.

Евиденција из става 3 и 4 овог члана води се на српском језику, на ћириличном писму.

Садржај обрасца и начин вођења евиденција прописује министар просвете.

**Члан 46.**

**Члан 198. мења се и гласи:**

Члан 198

Подаци о студентима које факултет води у евиденцији из члана 113. став 1. Закона представљају скуп личних података којима се одређује њихов идентитет, образовни и социјални статус и потребна образовна, социјална и здравствена подршка.

Личне податке о студентима прикупља Факултет путем обрасца чији изглед прописује министар и који се попуњава у папирној или електронској форми при упису године студија.

За одређивање идентитета студента прикупљају се следећи подаци: име, презиме, име једног родитеља, пол, јединствени матични број грађана, број пасоша и издавалац за стране држављане, датум рођења, место рођења, држава и адреса сталног становања, адреса становања за време студирања, национална припадност у складу са законом, брачни статус, држављанство, адреса, контакт телефон, фотографија и други подаци у складу са овим законом.

За одређивање образовног статуса студената прикупљају се подаци о претходно завршеном образовању, језик на коме је стечено основно и средње образовање, уписаном студијском програму, врсти студија, години студија и години првог уписа на студијски програм, учешћу на међународним програмима мобилности, години завршетка студијског програма, језику на коме се изводи студијски програм, подаци о оствареним ЕСПБ бодовима, подаци о наградама и похвалама освојеним током студирања и издатим јавним исправама.

За одређивање социјалног статуса студената прикупљају се подаци о начину финансирања студија, начину издржавања током студија, адреси становања током студирања, типу смештаја током студирања, радном статусу студента током студирања, издржаваним лицима, школској спреми оба родитеља, радном статусу родитеља (издржаваоца) и занимању родитеља или издржаваоца.

За одређивање здравственог статуса студената прикупљају се подаци о потребама за пружањем додатне подршке приликом обављања свакодневних активности на високошколској установи.

Факултет сходно одредбама из ст. 3. и 4. овог члана, води евиденцију и о уписаним полазницима на кратким програмима студија, односно микрокреденцијалима и издатим сертификатима. Руковалац подацима о личности из ст. 3−7. овог члана је факултет.

**Члан 47.**

**Члан 205. мења се и гласи:**

**Јавне исправе**

Члан 205.

На основу података из евиденције Факултет издаје јавне исправе.

Јавне исправе, у смислу Закона о високом образовању, јесу: студентска књижица (индекс), диплома о стеченом високом образовању и додатак дипломи.

На захтев студента, Универзитет издаје уверење о савладаном делу студијског програма, које садржи податке о нивоу, природи и садржају студија, као и о постигнутим резултатима.

Садржај обрасца јавне исправе из става 2. овог члана, као и образац сертификата кратког програма студија**,** односно микрокреденцијала, прописује министар.

Факултет издаје јавне исправе на српском језику, на ћириличном писму. Садржај обрасца јавне исправе прописује министар просвете.

Диплома и додатак дипломе могу се издати и на енглеском језику у складу са општим актом Универзитета.

**Члан 48.**

**Члан 210. мења се и гласи:**

Члан 210.

Република као оснивач обезбеђује средства за спровођење одобрених, односно акредитованих студијских програма на Факултету на основу уговора који Универзитет закључује са Владом, по претходно прибављеном мишљењу надлежног Министарства.

Средства за обављање делатности у току једне школске године обезбеђују се у складу с програмом рада Факултетаи подацима који се прикупљају кроз јединствени информациони систем просвете (у даљем тексту: ЈИСП) на основу посебног закона.

Факултет у саставу Универзитета, у обављању своје делатности средствима која обезбеђује оснивач, у правном промету иступа на основу овлашћења из статута, у своје име и за свој рачун.

Орган управљања високошколске установе из става 1. овог члана одговара надлежном министарству за наменско и економично трошење средстава додељених из буџета.

Нормативе и стандарде рада високошколских установа из става 1. овог члана, као и материјална средства за њихово остваривање, укључујући и средства за остваривање функција универзитета у оквиру студијских програма који се изводе на високошколским установама и јединицама, утврђује Влада, на предлог Националног савета и по прибављеном мишљењу Конференције универзитета и Конференције академија и високих школа.

**Члан 49.**

**Члан 211. мења се и гласи:**

Члан 211.

Оснивач обезбеђује средства Факултету за следеће намене:

1. сталне трошкове у целости;

2. остале материјалне трошкове, текуће и инвестиционо одржавање;

3. плате запослених у висини не нижој од минималне зараде у Републици;

4. друга примања запослених у складу са колективним уговором у целости;

5. опрему;

6. библиотечки фонд;

7. обављање научноистраживачког, односно уметничкоистраживачког рада који је у функцији подизања квалитета наставе;

8. научно, уметничко и стручно усавршавање запослених;

9. подстицање развоја наставно-научног и наставно-уметничког подмлатка;

10. рад са даровитим студентима;

11. међународну сарадњу;

12. рад центара за трансфер знања и технологија;

13. изворе информација и информационе системе;

14. издавачку делатност;

15. рад центара за каријерно вођење и саветовање;

16. рад студентског парламента и ваннаставну делатност студената;

17. финансирање опреме и услова за студирање студената са инвалидитетом;

18. трошкове акредитације студијских програма и установа у Републици, као и трошкове релевантних међународних академских акредитација;

19. друге намене, у складу са законом.

Из буџета се високошколским установама чији је оснивач Република обезбеђују средства за покриће трошкова материјала, у износу који не сме бити мањи од удела буџетских прихода које високошколска установа остварује од Министарства, у збирном износу прихода које високошколска установа остварује по основу буџетских прихода од Министарства и сопствених прихода установе по основу школарина.

Високошколске установе достављају Министарству податке о планираним износима трошкова из ст. 1. и 2. овог члана за наредну календарску годину, најкасније до 31. јула текуће године.

**Члан 50.**

**Члан 212. мења се и гласи:**

Члан 212.

Средства која Факултет оствари, изузев средстава која обезбеђује Република, чине сопствени приход те високошколске установе (школарина, пружање услуга трећим лицима, поклон, донације и други извори стицања средстава).

Средства из става 1. овог члана користе се за унапређење делатности и подизање квалитета рада, укључујући и увећање плате запослених по основу остварених резултата рада прописаних општим актом високошколске установе, а у складу са законом којим се уређују плате запослених у јавним службама.

Средствима из става 1. овог члана и имовином стеченом из сопствених прихода Факултет самостално располаже, у складу са Законом и општим актом Универзитета односно Факултета.

Средствима из става 1. овог члана оствареним обављањем делатности високошколске јединице без својства правног лица располаже та јединица, у складу са Законом о високом образовању и општим актом високошколске установе у чијем је саставу.

Факултети у саставу Универзитета, кад располажу средствима из става 1. овог члана, у правном промету иступају у своје име и за свој рачун, у складу са законом, статутом Универзитета и сопственим статутом.

Факултети у саставу Универзитета из средстава из става 1. овог члана издвајају део за финансирање заједничких послова на нивоу Универзитета, у складу са општим актом Универзитета.

Издвајање средстава из става 6. овог члана врши се на основу планираног обима и трошкова активности који се утврђују одлуком Савета Универзитета за текућу школску годину.

Факултет општим актом утврђује расподелу сопствених прихода, у складу са Законом.

**Члан 51.**

**Члан 213. мења се и гласи:**

Члан 213.

Универзитет и факултети стичу средства из школарине на основу одлуке о висини школарине за студенте који плаћају школарину.

Мерила за утврђивање висине школарине утврђују се општим актом Универзитета и факултета.

Факултет је дужан да пре расписивања конкурса за упис нових студената утврди висину школарине за наредну школску годину за све студијске програме.

Школарином се утврђују трошкови студија за једну годину студија, односно за стицање 60 ЕСПБ бодова.

Школарина обухвата накнаде за редовне услуге које високошколска установа пружа студенту у оквиру остваривања студијског програма за једну годину студија.

Редовне услуге из става 5. овог члана утврђују се одлуком Сената Универзитета.

Мерила за утврђивање висине школарине и одлука о висини школарине доступни су јавности на званичној интернет страници Универзитета и Факултета.

Факултет доставља Министарству податке ради остваривања права студената на покриће 50% својих трошкова из буџета Републике, по основу референтне школарине коју су платили у текућој школској години, у складу са Законом.

**Члан 52.**

Одлука о изменама и допунама Статута Факултета ступа на снагу по добијању сагласности Савета Универзитета у Нишу, а примењује се осмог дана од објављивања на интернет презентацији Факултета.

**Члан 53 .**

Одлуку доставити: Универзитету у Нишу, председнику Савета Факултета, секретару Факултета и Служби за опште и правне послове Факултета.

САВЕТ ФИЛОЗОФСКОГ ФАКУЛТЕТА УНИВЕРЗИТЕТА У НИШУ

Број:

Датум:

ПРЕДСЕДНИК САВЕТА ФИЛОЗОФСКОГ ФАКУЛТЕТА

Проф. др Никола Бјелић